પોરબંદરમાં સોનીબજાર પાછળ ભાવેશ જ્વેલર્સના માલિક પ્રભુદાસ કરશનદાસ જોગીયાએ પોતાનું અતિ જર્જરીત 60 વર્ષ જુનું મકાનના સમારકામ માટે કોન્ટ્રાક્ટર મનોજ પરમારને કામ સોંપ્યું હતું. જ્યારે કોન્ટ્રાક્ટરે 3 કામદારોને કામે રાખ્યા હતા. વહેલી સવારે કામદારો કામ પર આવ્યા હતા જેમાં ખાપટ વિસ્તારમાં વાછરાડાડાના મંદિર પાસે રહેતા પ્રવિણ ભીમા દલ (ઉ. વર્ષ 28), બિપીન ભીમા દલ (ઉ. વર્ષ 25) અને ભીખુ જીવા દલ (ઉ. વર્ષ 25) સહિતના ત્રણ કામદારો જ્યારે મકાનની નીચે ભરતીનું કામ કરતા હતા તે સમયે આ જર્જરીત મકાનની દિવાલ તૂટી પડતા ત્રણેય કામદારો દટાઈ ગયા હતા અને પથ્થરો માથે પડવાથી પ્રવિણ ભીમા દલનું મૃત્યુ થયું હતું જ્યારે બન્ને કામદારો પ્રવિણને સાથે લઈને રીક્ષા વડે ભાવસિંહજી હોસ્પિટલે પહોંચ્યા હતા, જ્યાં પ્રવિણને મૃત જાહેર કર્યો હતો. મરનાર પ્રવિણની પત્નિ એક વર્ષ પહેલા જ મૃત્યુ પામી હતી અને પ્રવિણને 4 વર્ષની પુત્રી હોવાનું જાણવા મળેલ છે. આ ઘટનાને લઈને પ્રવિણની માતા મંજુબેન સહિતના પરિવારજનો હોસ્પિટલે પહોંચી ગયા હતા અને માતાના કરૂણ આક્રંદથી વાતાવરણ ગમગીન બની ગયું હતું.